b'\n_START_ARTICLE_\nBakrova skupina\n_START_SECTION_\nZgodovina\n_START_PARAGRAPH_\nVse kovine iz 11. skupine razen rentgenija so poznane \xc5\xbee od prazgodovine, ker se v naravi pojavljajo kot samorodne kovine in za njihovo pridobivanje niso potrebni nobeni metalur\xc5\xa1ki postopki.\n_START_SECTION_\nUporaba\n_START_PARAGRAPH_\nKovine iz 11. skupine, predvsem srebro, imajo poleg monetarne in dekorativne vrednosti tudi druge lastnosti, zaradi katerih so uporabne v industriji. Vse so izredno dobri elektri\xc4\x8dni prevodniki. Srebro je sploh najbolj\xc5\xa1i elektri\xc4\x8dni prevodnik, sledita pa mu baker in zlato. Srebro je tudi najbolj\xc5\xa1i toplotni prevodnik med elementi in najbolj odbija svetlobo. Poleg tega ima nenavadno lastnost, da je motna prevleka, ki se tvori na srebru, \xc5\xa1e bolj elektri\xc4\x8dno prevodna od same kovine._NEWLINE_Baker se uporablja predvsem za proizvodnjo bakrene \xc5\xbeice. V zahtevni opremi so zaradi korozijske odpornosti kontakti pogosto zlati ali pozla\xc4\x8deni. V zelo zahtevnih aplikacijah se za elektri\xc4\x8dne kontakte uporablja srebro. Srebro se uporablja tudi v fotografiji (ker srebrov nitrat pri osvetlitvi razpade na elementarno srebro), kmetijstvu, medicini in znanosti._NEWLINE_Zlato, srebro in baker so precej mehke kovine, ki se zlahka po\xc5\xa1kodujejo in obrabijo. V denarni\xc5\xa1tvu se zato uporabljajo zlitine z drugimi kovinami, ki so tr\xc5\xa1e in bolj toge in se zato manj obrabijo._NEWLINE_Zlati kovanci so obi\xc4\x8dajno izdelani iz 90% zlata (na primer ameri\xc5\xa1ki kovanci do leta 1933) ali 92% (22 karatnega) zlata (na primer spominski zlatniki in ju\xc5\xbenoafri\xc5\xa1ki krugerrandi). Legirna elementa sta v obeh primerih srebro in baker. Kanadski spominski zlatniki iz serij Gold Maple Leaf so izdelani iz 99.999% zlata._NEWLINE_Srebrni kovanci so najpogosteje izdelani iz 90% ali 92,5% srebra (sterling silver). Legirni element je v obeh primerih baker._NEWLINE_Bakreni kovanci so pogosto zelo \xc4\x8disti, okrog 97%, z majhnimi dodatki cinka ali kositra._NEWLINE_Inflacija je povzro\xc4\x8dila, da je nazivna vrednost kovancev padla pod ceno same kovine, zato je ve\xc4\x8dina sodobnih kovancev izdelana iz cenej\xc5\xa1ih obstojnih kovin, na primer iz zlitine bakra in niklja v razmerju 80:20, ki ima srebrn sijaj, nikljeve medenine (75% bakra, 5% niklja in 20% cinka), manganove medenine (baker, cink, mangan in nikelj), brona (baker in kositer) ali galvansko prevle\xc4\x8denega jekla.'